Muna Allah wadai da sabon umurnin 'yan sanda na murkushe Harkar Musulunci | Harkar Musulunci
Gida Labarai Muna Allah wadai da sabon umurnin ‘yan sanda na murkushe Harkar Musulunci
Muna Allah wadai da sabon umurnin ‘yan sanda na murkushe Harkar Musulunci
*Muna Allah wadai da sabon umurnin ‘yan sanda na murkushe Harkar Musulunci*
A wata takardar sako (Memo) da ta shigo hannunmu, Sufeto Janar na rundunar tsaro ta ‘yan Sandan Nijeriya {IGP} ya bayar da umarni ga daukacin manyan Jami’an tsaro ‘yan Sanda na Jihohi da kuma Shuwagabannin Shiyyoyi a ranar 30 ga watan Agusta, 2019 cewa su yi gaggawar kama ‘yan’uwa Musulmi na Harkar Musulunci a Nijeriya da kuma Jagororinsu, tare kuma da rushe dukkanin gine-ginensu da ke fadin jihohin tarayyar Nijeriya.
Sanannen abu ne cewa gwamnatin Shugaban Kasa Buhari, tun hawanta karagar mulki a shekarar 2015, a koyaushe tana yin amfani da lokacin shigar sabuwar shekarar Musulunci, wato watan Almuharram wajen aukawa, kisa da kuma takura mu tare kuma da hana mu duk wani ‘yancinmu na aiwatar da koyarwar addini wadda ake fatan duk wani mabiyin Mazhabar Shi’a ya aiwatar. Wannan sabon umarni wanda aka bayar da tsayawar watan Almuharram na wannan sabuwar shekara ya bayyanar da mummunar aniya ta wannan gwamnati wajen ci gaba da gallaza wa Musulmi ‘yan Shi’a da kuma hana mu aiwatar da koyarwar Addininmu a cikin wannan wata na
Almuharram, wato Zaman juyayin Ashura.
Tabbas, wannan yunkuri na yin amfani da karfi ya bayyana daga gwamnatin Jihar Sakkwato a yayin da suka fara yin sintiri da gomman Motocin su na Jami’an tsaro a yankin birnin da ’yan’uwa musulmi suke da yawa, duk kuwa da umarnin da babbar kotun Jihar ta sakkwato ta bayar a ranar 31 ga Junairu, 2018 na hana jami’an tsaro ‘yan Sanda yin amfani da karfi wajen hana ‘yan uwa Musulmi na Harkar Musulunci a Nijeriya aiwatar da lamurransu na sha’anin Addini a cikin Jihar.
Hakazalika, a taron da aka gudanar a garin Kaduna, an cimma matsayar cewa Gwamnatin Gwamna ElRufa’i za ta yi amfani da ‘yan Kato-da-gora wajen murkushe duk wani lamari na taron Ashura a cikin garin Kaduna da kewaye a don taimakon jami’an tsaro ‘yan Sanda tunda ‘yan sandan sun gaza wajen ‘ganin bayan’ Harkar Musulunci a Nijeriya.
Saboda haka, muna so mu jawo hankali tare da ankarar da ‘Yan Nijeriya Ma’abota hankali da kuma al’umman Kasa da Kasa a kan cewa gaskiyar lamari shi ne babbar matsalar da Kasar nan take fama da ita ba shi ne Muzaharori na sakin Shaikh Zakzaky ba, illa matsalar tsaro ta masu yin garkuwa da mutane domin neman kudin fansa, hare-hare na ‘yan-bindiga da kuma hare-hare na ta’addanci a mafi yawancin sassan jihohin Arewancin tarayyar Nijeriya.
Harkar Musulunci a Nijeriya wadda Shaikh Zakzaky yake Jagoranta ba matsala ce ta tsaro ba ga Nijeriya da kuma ‘yan Nijeriya, kamar yadda ba ta taba zama ba, haka nan har ba za ta taba zama ba. Tabbas, babu wani taro namu na Addini, wanda ya hada da zaman makokin Ashura da kuma Muzaharar Ashura ko Muzaharar Maulud wadanda aka san ‘yan’uwa Musulmi na Harkar Musulunci a Nijeriya shahara a kansu, da za su iya zama wata matsala ga Kasa. Lamarin da ko da kuwa yaro ne zai iya tabbatar da gaskiyar hakan.
Don haka wani abu ne ba saban ba cewa wannan sabon yunkuri na wannan gwamnati wajen yin amfani da karfin ikonta domin yin kisa na ta’addanci, cutarwa da kuma garkame dubbunnen ‘yan Nijeriya wadanda ba su aikata wani laifi ba, illa kawai saboda fahimtarsu ta Addini ya fito a dai dai irin wannan lokaci da ‘yan Nijeriya suke cikin matsanancin yanayi na rayuwa. Gwamnatin Shugaban Kasa Muhammadu Buhari ba zai yiwu ba ta ci gaba da boye rauninta da kuma gazawarta wajen magance manyan matsalolin da Nijeriya take fama da su ba ta hanyar muzgunawa mabiya wani bangare na Addini kawai domin ta cimma wata manufarta ta siyasa ba.
‘Yan’uwa Musulmi na Harkar Musulunci a Nijeriya, tabbas babu gudu babu ja da baya za su tsaya kyam wajen gudanar da dukkanin tarukansu na addini da kuma al’amuran zaman makokin Ashura, tare kuma da gudanar da Muzaharaori na Lumana domin tabbatar da samun ‘yancin Shaikh Zakzaky da kuma sauran daruruwan ‘yan’uwa Musulmi na Harkar Musulunci a Nijeriya wadanda ake tsare da su tun bayan kisan Kiyashin da aka kaddamar a garin Zariya a cikin watan Disambar shekarar 2015. Tuni mun garzaya kotu domin kalubalantar Haramta Harkar Musulunci a Nijeriya da aka yi, domin kuwa ba za mu zura ido a ci gaba da tauye mana hakki da kuma ‘yancinmu ba ta kowace hanya, kuma ba za mu gajiya ba wajen yin amfani da hankali da kuma bin matakai na shari’a ba wajen neman ‘yancinmu.
Muna kara jaddada shela cewa, mu mabiya Imam Husain {A.S} ne, Jikan Manzon Allah, Annabin Rahama, Annabi Muhammad {S.A.W}. Don haka ba za mu taba rusunawa da kuma sallama wa zalunci, danniya da kuma yin kisa a gare mu ba.
Fassarar Zaharaddeen Sani Malumfashi.
Baya labarinGobe Litinin za’a gabatar da addu’ar bakwai na marigayi Alhaji Adamu Alheri
Gaba labarinDaga Taskar Malam – Zaman juyayin Ashura a Husainiyar Baqiyyatullah..